作者:劉辰翁
標題:瑞龍吟
內容:老人語。曾見昨日開爐，墜天花否。生年不合荒荒，枯根薄命，嬋娟誤汝。那知許。女樂如煙點點，江南處處。何時重到湖堧，淋漓載酒，依稀弔古。終待胭脂露掌，弄鷗招鶴，憑君畫取。萬柳漫堤，一絲一淚垂雨。濛濛絮裡，又送金銅去。漫腸斷、王孫望帝，嘔心囊句。市隱今成趣。袖回地狹，天吳鳳舞。莫是青州譜。怎不早，翩翩向青州住。回頭蜃海，已沉花霧。